Seletuskiri
Narva Linnavolikogu määruse eelnõu „Narva linna reovee kohtkäitluse ja äraveo eeskiri“ juurde
Veeseaduse § 104 lõike 7 kohaselt tuleb kohalikul omavalitsusel oma halduspiirkonnas kehtestada reovee kohtkäitluse ja äraveo eeskiri. Kohtkäitluse eeskiri peab sisaldama kohaliku omavalitsuse halduspiirkonnas kehtivaid nõudeid, millest lähtuvalt reoveekäitlussüsteemi ehitamist, lammutamist või muutmist tuleks planeerida. Samuti peab kohtkäitluse eeskiri sisaldama purgimisteenuse kasutamise võimalusi ja tingimusi ning nõudeid purgimisteenust osutavale ettevõttele.
Puhastamata reovee veekogusse juhtimine või maasse immutamine mõjutab otseselt meie elukeskkonda. Pinnaveekogud kasvavad reostuse tagajärjel kinni (eutrofeeruvad), põhjavesi saastub, elurikkus vaesub ning võivad levida haigused. Kui majapidamises käideldakse reovett nõuetekohaselt, ei ole karta lähiümbruse põhjavee (joogivee) reostumist ega pinnaveekogude seisundi halvenemist.
Kohalikel omavalitsustel peab olema usaldusväärne ülevaade nende haldusterritooriumil kasutatavatest kohtkäitlussüsteemidest ja nende seisukorrast, et vältida kohtkäitlussüsteemidest reostuse levimist joogivette. 
Nõuetele mittevastavatest reovee kogumismahutitest, mitterahuldavalt töötavatest reovee immutussüsteemidest või teistest lekkivatest reovee käitlemise süsteemidest levivad pinnasesse ja sealt edasi põhjavette erinevad mikroorganismid, bakterid ning viirused. Tuleb arvestada, et reostuse jõudmisel põhjavette on oht ulatuslikumaks reostuse levikuks põhjavee liikumise tõttu. Joogivee reostamisel tekitab inimene nii enda tervisele kui ka ümbritsevale keskkonnale kahju. Veeseaduses on kohalikele omavalitsustele sätestatud reovee kohtkäitluse ja äraveo eeskirja koostamise nõue, millega on kohalikule omavalitsusele antud õigus otsustada kuidas ta oma haldusalal reovee kohtkäitlust puudutavaid küsimusi lahendab, et tagada nõuetekohane kohtkäitlus ja seeläbi ka vältida ohu tekkimist keskkonnale ja inimtervisele.
26.05.2022 võeti Narva linna reovee kohtkäitluse ja äraveo eeskirja eelnõu Narva Linnavolikogu istungi päevakorrast maha. Põhjuseks oli Narva Linnavolikogu linnamajanduskomisjoni otsus, millega tehti Narva Linnavalitsuse Linnamajandusametile ülesandeks enne eeskirja vastuvõtmist viia läbi eeskirja eelnõu arutelu aiandusühistute esindajatega. 06.06.2022 korraldas Narva Linnavalitsuse Arhitektuuri- ja Linnaplaneerimise Amet koos Narva Linnavalitsuse Linnamajandusametiga Narva Kreenholmi tn 25 asuvas hoones infotunni. Infotunnis esitleti eeskirja eelnõud, keskkonna vanemspetsialist, keskkonnamõju hindamise vanemspetsialist ja järelevalve osakonna spetsialist vastasid küsimustele ning palusid teha reovee kohtkäitluse korraldamise kohta oma ettepanekud. Ettepanekuid ei laekunud.

